Omphalotus olearius

Omphalotus olearius (nom vernacular : clitocib de l'olivier, giròla de l'olivier) es un bolet de la familha deis Omphalotaceae e dau genre deis Omphalotus. Es una espècia fòrça toxica qu'es frequenta en Occitània e que pòu èsser confonduda amb lei giròlas comestiblas.

 Descripcion 

Es un bolet de 6 a 15 cm d'autor qu'a un coloracion generala situada entre lo jaune arange, l'arange viu e lo jaune brun-roge. Lo capèu a un diamètre de 6 a 15 cm. Es inicialament convèxe, mai pren rapidament una forma d'embut. Lo revestiment es separable e lei marges demòran lòngtemps enrotlats. Lei lamas son finas, sarradas, decurrentas e sovent jaune arange. Dins la sorniera, son luminescentas(en) Dennis E. Desjardin, Anderson G. Oliveira e Cassius V. Stevani, « Fungi bioluminescence revisited », Photochemical & Photobiological Sciences, vol. 7, n° 2, febrier de 2008, pp. 170–182. e pòdon secretar un suc arange. Leis espòras son de color blancàs ò crèma. A un diamètre de 6 µm. Lo pè es sovent excentric e pus fin a la basa. La carn es fèrma de color jaune safran. Son odor es fòrta e pauc agradiva. La sabor es febla.

 Ecologia 

Lo clitocib de l'olivier pòu venir sota forma de matas ò d'especimens isolats en autona. Es sovent associat amb un tronc ò de racinas d'olivier. Pasmens, pòu tanben venir amb d'autrei fuelhós (rores, euses, süvers, castanhiers, eucaliptus, etc.). De còps, pòu aparéisser durant la prima ò lo començament de la sason freja. Es una espècia dau sud d'Euròpa que pòu de còps s'observar dins de regions d'exportacions d'oliviers europèus.

 Comestibilitat 

Es una espècia fòrça toxica qu'es de còps presentada coma mortala dins certaneis obratges. Lei simptòmas usuaus son de nausèas e de diarrèas violentas.

 Confusion 

Lei riscs de confusion pus grèus son amb lei giròlas comestiblas qu'an una coloracion pus clara. De mai, lei giròlas an pas de lamas, mai de plecs sota lo capèu. De confusions son tanben possiblas amb Lepista flaccida, una espècia comestibla qu'es pus clara. Enfin, de confusions son possiblas amb leis autreis Omphalotus, especialament amb Omphalotus iludens qu'es egalament una espècia fòrça toxica.

 Galariá 

 Annèxas 

 Liames intèrnes 

 Omphalotus.

 Bibliografia 

 (fr) Didier Borgarino e Christian Hurtado, Champignons de Provence et du Midi méditerranéen, Éditions Édisud, Sant Romieg, 2020.

 Nòtas e referéncias